OBH 7581/1997.
Az állampolgári jogok országgyűlési biztosának jelentése
Ügyintéző:dr.Ágoston  Zsuzsa

A vizsgálat megindítása

	Névtelen beadvány alapján indított vizsgálatot az állampolgári jogok országgyűlési biztosa, ügyei viteléhez szükséges belátási képességét elvesztett személy alkotmányos emberi jogainak sérelmét okozó visszásságok gyanúja miatt. A panasz szerint H.S. budapesti  személlyel ismeretlen személyek aláírattak egy szerződést, mely szerint a tulajdonában levő ingatlant elajándékozta és a "megajándékozott" többedmagával a lakásba be is költözött. A panaszos szerint az ügyben a gyámhatóság és a rendőrség is eljárt, de eredménytelenül.

Feltételezett alkotmányos visszásság:

- emberi méltósághoz való jog  sérelme [Alkotmány 54.§ (1)]
- a tulajdonhoz való jog sérelme. [ Alkotmány 13. § (1)]
- jogbiztonság sérelme [ Alkotmány 2.§ (1)]

A tényállás és a vizsgálat megállapításai

	A budapesti, IX. kerületi lakos H.I. egy 1997. június 6 -án kelt szerződés szerint a tulajdonát képező ingatlanát elajándékozta. Ezt követően  lakásából elkergették. Testvére a gyámhatóságtól kért segítséget tekintettel arra, hogy szerinte bátyja ügyei viteléhez szükséges belátási képességét elvesztette. A rendőrségen is feljelentést tett ismeretlen tettesek ellen csalás bűntette miatt. Elmondta, hogy bátyját itatták, pénzét, nyugdíját elvették, teljesen cselekvőképtelenné vált. Arra, hogy szerződést irt alá, nem emlékezett. A gyámhatóság szakvéleményt kért  a Merényi Gusztáv Korház Pszichiátriai Osztályáról. Egyidejűleg megkereste a földhivatalt és a kerületi rendőrkapitánysággal is felvette a kapcsolatot.
	A Merényi Gusztáv Korház Pszichiátriai Osztályának vezető főorvosa arról tájékoztatta a gyámhatóságot, hogy H. S, aki 1997 június 13-tól osztályán kezelés alatt áll az ügyei viteléhez szükséges belátási képességét elvesztette. A szakorvos véleménye szerint "vélhetően nem csak a szerződés aláírásakor, hanem évekkel előtte is hiányzott".
	A gyámhatóság a rendelkezésére álló adatok alapján H. S. részére ideiglenes gondnokot rendelt. A gondnokot polgári és büntetőeljárás indítására kérte fel, ugyanakkor megindította a gondnokság alá helyezés iránti pert is. Az iratokból kiderül, hogy minden szükséges intézkedést megtett a gyámhatóság és a rendőrség is, a gondnokolt érdekeinek megóvása érdekében.
	Az Budapest IX. kerület Gyámhivatalától kapott tájékoztatás szerint a kerületi polgármester segítségével sikerült egy kis lakást szerezni a gondnokoltnak arra az időszakra, amíg sikerül lakásába visszaköltöztetni. Gondnoka  a húga,  aki feladatát kifogástalanul látja el.  
	Megállapítottam, hogy alkotmányos jogokkal kapcsolatos visszásságot az ügyben eljáró szervek nem okoztak, ezért az állampolgári jogok országgyűlési biztosáról szóló 1993. évi LIX. törvény 17.§  (1) bekezdése alapján a vizsgálatot lezárom.

Budapest, 1999. október 19.

Gönczöl Katalin